Vi pendlere bliver simpelthen taget som gidsler, siger Jan Eckhardt der dagligt pendler fra sit hjem i Hjørring til sin arbejdsplads i Århus, DSB's nye køreplan trådte i kraft den 8. august. Ifølge den skal pendlerne have 4 minutter til at skifte tog på Aalborg banegård.  Regionaltoget fra Frederikshavn har dog to ud af fire dage været så forsinket, at pendlerne kun så bagenden af lyntoget, de skulle have været med. Der var tale om en forsinkelse på omkring 4 minutter. - Det at toget sætter i gang, da vi stiger ud på perronen, det syntes jeg simpelthen er under al kritik. Det er simpelthen mangel på rettidig omhu, siger Jan Eckhardt. I DSB’s nye køreplan er et af de vigtigste mål, at flere tog kører til tiden. Derfor vælger DSB ikke at vente det ene minut, det ville tage at få passagerne fra regionaltoget med i lyntoget. - Den gode service er jo sådan set at kører til tiden - ikke nødvendigvis vente på de få, men kører for de mange. Og det er det, vi har valgt her, siger Tony Bispeskov, Informationschef i DSB. De 40 pendlere der mandag og tordsag morgen blev fanget på Aalborg banegård på grund af forsinkelsen er ikke enige i den prioritering, men der kommer ikke nogle ændringer lige med det samme. - Normalt så kører vi til tiden, så lad os vente og se tiden an. Så følger vi selvfølgelig op, hvis det viser sig at være for stramt, siger Tony Bispeskov. Flere pendlere som TV2 Nord har været i kontakt med overvejer andre former for transportmuligheder efter torsdag morgens togkaos.

Referat:
DSB's nye kørerplan kom i brug den 8. august, men allerede nu er flere pendlere dybt utilfredse. Planen er alt for stram, lyder kritikken.